## Pravilnik o veterinarskim pregledima živih životinja u unutarnjem prometu i svjedodžbi o zdravstvenom stanju i mjestu podrijetla životinje

### NN 87/2008 (25.7.2008.), Pravilnik o veterinarskim pregledima živih životinja u unutarnjem prometu i svjedodžbi o zdravstvenom stanju i mjestu podrijetla životinje

# MINISTARSTVO POLJOPRIVREDE, RIBARSTVA I RURALNOG RAZVOJA

2797

Na temelju članka 56. stavka 5., članka 60. stavka 4., članka 62. stavka 1. i
članka 65. stavka 3. Zakona o veterinarstvu (»Narodne novine«, broj 41/07)
ministar poljoprivrede, ribarstva i ruralnog razvoja donosi

## PRAVILNIK

### O VETERINARSKIM PREGLEDIMA ŽIVIH ŽIVOTINJA U UNUTARNJEM PROMETU I SVJEDODŽBI O ZDRAVSTVENOM STANJU I MJESTU PODRIJETLA ŽIVOTINJE

I. OPĆE ODREDBE

Područje primjene

Članak 1.

(1) Ovim se Pravilnikom propisuje:
a) način i sadržaj veterinarskog pregleda za stavljanje životinja u promet u
Republici Hrvatskoj te slučajevi u kojima veterinarski pregled nije obvezan;
b) oblik i sadržaj obrasca svjedodžbe o zdravstvenom stanju i mjestu podrijetla
životinje (u daljnjem tekstu: svjedodžba), način i uvjete izdavanja svjedodžbe
te rokove čuvanja svjedodžbe;
c) oblik i sadržaj propisanih obrazaca.
(2) Ovaj Pravilnik ne dovodi u pitanje posebne uvjete, koji se primjenjuju na
pošiljke životinja u slučaju pojave ili sumnje na zaraznu bolest, određene
posebnim propisima.
Pojmovnik
Članak 2.
Za potrebe ovoga Pravilnika primjenjuju se pojmovi određeni Zakonom o
veterinarstvu te sljedeći pojmovi:
1. Gospodarstvo – svako domaćinstvo, farma, objekt ili u slučaju držanja
životinja na otvorenom svako mjesto smješteno unutar područja Republike Hrvatske
na kojem životinje povremeno ili trajno borave i/ili se uzgajaju i drže;
2. Registrirani kopitari – uzgojno valjani kopitari koji su upisani u matične
knjige ili su prihvatljivi za upis u matične knjige;
3. Sabirni centar – objekti i sabirališta u kojima se skupljaju životinje s
različitih gospodarstava za pošiljke životinja namijenjenih trgovini;
4. Nadležno tijelo – Uprava za veterinarstvo i Uprava za veterinarske inspekcije
Ministarstva poljoprivrede, ribarstva i ruralnog razvoja te svaka druga osoba na
koju je Uprava za veterinarstvo prenijela javne ovlasti u skladu s odredbama
Zakona o veterinarstvu;
5. Ministarstvo – Ministarstvo poljoprivrede, ribarstva i ruralnog razvoja.
Veterinarski pregled gospodarstva
Članak 3.
(1) Na svim gospodarstvima, na kojima se drže goveda, svinje, ovce, koze,
kopitari, perad i kunići obvezan je veterinarski pregled gospodarstva.
(2) Pregledu iz stavka 1. ovoga članka ne podliježu gospodarstva na kojima se:
– drži samo jedna svinja,
– drži manje od 50 komada peradi i sa kojih se ni perad ni jaja ne stavljaju u
promet,
– drži manje od 20 kunića i s kojih se životinje ne stavljaju u promet,
– drže kopitari u sportske ili rekreacijske svrhe.
(3) Veterinarski pregled gospodarstava iz stavka 1. ovoga članka obavlja
ovlašteni veterinar veterinarske organizacije ovlaštene za epizootiološku
jedinicu na kojoj se gospodarstvo nalazi.
(4) Veterinarski pregled gospodarstva obuhvaća kontrolu:
– provedenih mjera u skladu s posebnim propisima o označavanju i registraciji
životinja,
– zdravstvenog stanja životinja i zdravstvenog statusa,
– dobrobiti životinja,
– provedbe naređenih mjera i programa u skladu s posebnim propisima,
– vođenja evidencija na gospodarstvu u skladu s posebnim propisima.
(5) Ovlaštena veterinarska organizacija dužna je dostaviti nadležnom
veterinarskom uredu izvješće o obavljenim veterinarskim pregledima
gospodarstava, najkasnije do 15. u mjesecu, za prethodni mjesec.
(6) Način, sadržaj i učestalost veterinarskih pregleda gospodarstava određuje se
posebnim aktom koji donosi ministar za svaku godinu.
Troškovi veterinarskog pregleda gospodarstva
Članak 4.
(1) Troškovi veterinarskih pregleda gospodarstava podmiruju se iz Državnog
proračuna Republike Hrvatske.
(2) Cijenu veterinarskog pregleda gospodarstava određuje Ministarstvo na
prijedlog Hrvatske veterinarske komore.
II. VETERINARSKI PREGLED U UNUTARNJEM PROMETU POŠILJAKA ŽIVOTINJA
Veterinarski pregled na mjestu otpreme pošiljaka životinja
Članak 5.
(1) Veterinarski pregled na mjestu otpreme pošiljaka životinja u unutarnjem
prometu obvezan je u svim slučajevima kada je u skladu s člankom 56. i 58.
Zakona o veterinarstvu propisano izdavanje svjedodžbe, osim u slučajevima
propisanim odredbama članaka 8. i 9. ovoga Pravilnika.
(2) Veterinarski pregled pošiljaka životinja na mjestu otpreme u unutarnjem
prometu u skladu s odredbama ovoga Pravilnika obavlja ovlašteni veterinar.
Mjesto otpreme
Članak 6.
Mjesto otpreme na kojem se obavlja veterinarski pregled pošiljaka životinja u
unutarnjem prometu je:
– gospodarstvo,
– sabirni centar.
Veterinarski pregled i izdavanje svjedodžbe
Članak 7.
(1) Veterinarski pregled na mjestu otpreme pošiljaka životinja u unutarnjem
prometu, uzimajući u obzir vrstu životinje, sastoji se od:
– dokumentacijskog pregleda,
– identifikacijskog pregleda,
– fizičkog pregleda.
(2) Fizički pregled iz stavka 1. alineje treće ovoga članka obavlja se
adspekcijom radi utvrđivanja vidljivih kliničkih znakova bolesti životinja koje
se otpremaju te drugih životinja iz toga stada, krda ili jata.
(3) Nakon obavljenog veterinarskog pregleda iz stavka 1. ovoga članka, ako su
ispunjeni propisani uvjeti za premještanje životinja, ovlašteni veterinar izdaje
svjedodžbu na obrascu iz Priloga I. ovoga Pravilnika.
Izdavanje svjedodžbe bez veterinarskog pregleda
Članak 8.
(1) Veterinarski pregled pošiljaka životinja propisan odredbom članka 7. stavka
1. ovoga Pravilnika nije obvezan u slučaju:
a) otpreme goveda;
b) premještanja registriranih kopitara u sportske ili rekreacijske svrhe, ili
ako su namijenjeni sudjelovanju na kulturnim ili sličnim događajima, ili se
kreću isključivo zbog privremene ispaše ili rada;
c) otpreme pčela radi ispaše ili prodaje;
d) otpreme rasplodnih jaja do odobrenih objekata za valenje peradi i otpreme
jednodnevne peradi iz odobrenih objekata za valenje peradi i jednodnevne pernate
divljači;
e) otpreme školjkaša, žive ribe/riblje mlađi radi daljnjeg uzgoja ili
poribljavanja;
f) otpreme peradi i kunića izravno na klanje u klaonicu;
g) otpreme puževa;
h) premještanja pasa i mačaka, osim ako posebnim propisima nije drukčije
određeno.
(2) U slučajevima iz stavka 1. ovoga članka, prije otpreme životinja posjednik
je dužan ishoditi obrazac svjedodžbe iz članka 7. stavka 3. ovoga Pravilnika,
koju izdaje ovlašteni veterinar na temelju evidencije o provedenim propisanim
naređenim mjerama koje su uvjet za izdavanje svjedodžbe i povoljne
epizootiološke situacije, a bez prethodno obavljenog veterinarskog pregleda.
(3) U slučaju stavljanja u promet goveda posjednik je obvezan prijaviti
premještanje u skladu s odredbama Pravilnika o provođenju obveznog označavanja i
registracije goveda (»Narodne novine«, broj 99/07).
(4) Ako se inspekcijskim nadzorom utvrdi da posjednik ne postupa u skladu s
odredbama Pravilnika o obveznom označavanju i registraciji goveda (»Narodne
novine«, broj 99/07 i 41/08), Pravilnika o provođenju obveznog označavanju i
registracije goveda, te posebnih propisa o zdravlju i dobrobiti životinja,
veterinarski pregled prije otpreme goveda obvezan je u razdoblju do sljedećih
šest mjeseci, ovisno o utvrđenim nepravilnostima na gospodarstvu.
Drugi slučajevi izdavanja svjedodžbe bez
veterinarskog pregleda
Članak 9.
(1) Na gospodarstvu na kojem se drže svinje, ovce, koze i kopitari veterinarski
pregled prije izdavanja svjedodžbe nije obvezan ako od prethodnog veterinarskog
pregleda, na temelju kojeg je izdana svjedodžba, nije prošlo više od 30 dana.
(2) U slučajevima iz stavka 1. ovoga članka svjedodžba se izdaje pri otpremi na
temelju prethodnog veterinarskog pregleda, od kojeg nije prošlo više od 30 dana
i evidencije o propisanom cijepljenju i dijagnostičkom ispitivanju.
(3) Ako se inspekcijskim nadzorom na gospodarstvu iz stavka 1. ovoga članka
utvrdi da posjednik nije postupao u skladu s odredbama propisa o označavanju i
registraciji životinja te zaštiti zdravlja i dobrobiti životinja ili nije vodio
druge propisane evidencije, svjedodžba se izdaje samo uz prethodno obavljen
veterinarski pregled životinja, prije svake otpreme, u razdoblju do sljedećih
šest mjeseci, ovisno o utvrđenim nepravilnostima na gospodarstvu.
Prijava prispijeća
Članak 10.
(1) Primatelj pošiljke goveda obvezan je prijaviti prispijeće pošiljke
ovlaštenoj veterinarskoj organizaciji u skladu s Pravilnikom o provođenju
obveznog označavanja i registracije goveda.
(2) Primatelj pošiljke svinja obvezan je prijaviti prispijeće pošiljke
ovlaštenoj veterinarskoj organizaciji u skladu s Pravilnikom o obveznom
označavanju i registraciji svinja (»Narodne novine, broj 51/07 i 50/08).
(3) Primatelj pošiljke ovaca ili koza obvezan je prijaviti njihovo prispijeće
ovlaštenoj veterinarskoj organizaciji u skladu s Pravilnikom o provođenju
obveznog označavanja i registracije ovaca i koza (»Narodne novine«, broj
111/07).
(4) U slučaju pošiljke životinja, za koje nije propisano označavanje i
registracija, posjednik je dužan evidentirati njihovo prispijeće u evidenciji na
gospodarstvu, a svjedodžbu je dužan čuvati najmanje tri godine.
Veterinarski pregled pošiljaka životinja na mjestu odredišta
Članak 11.
U unutarnjem prometu veterinarski pregled pošiljaka životinja na mjestu
odredišta nije obvezan.
Naknada za veterinarski pregled
Članak 12.
(1) Veterinarski pregledi na mjestu otpreme radi izdavanja svjedodžbe podmiruju
se iz Državnog proračuna Republike Hrvatske.
(2) Iznimno od stavka 1. ovoga članka, u slučajevima navedenim u članku 8.
stavku 4. i članku 9. stavku 3. ovoga Pravilnika te u slučajevima kada se
veterinarski pregled obavlja u sabirnom centru troškove pregleda snosi
posjednik.
III. SVJEDOŽBA
Članak 13.
(1) U unutarnjem prometu posjednik životinje je dužan za kopitare, papkare,
perad, kuniće, ribe/riblju mlađ iz ribnjaka i uzgajališta, žive školjkaše,
puževe, pčele, divljač ishoditi i na zahtjev ovlaštene osobe predočiti
svjedodžbu.
(2) Svjedodžba se izdaje na zahtjev posjednika životinje.
(3) Kada se svjedodžba izdaje nakon obavljenog veterinarskog pregleda, izdaje se
na mjestu otpreme, a u slučaju kada se izdaje bez prethodno obavljenog
veterinarskog pregleda može se izdati u ovlaštenoj veterinarskoj organizaciji.
Članak 14.
(1) Svjedodžba je javna isprava koja sadrži podatke o posjedniku životinja,
identitetu (obveznoj identifikacijskoj oznaci), podrijetlu i zdravstvenom stanju
te dobrobiti životinja, kojom se jamči da:
– su na životinjama provedene naređene mjere propisane Zakonom,
– životinje za klanje nisu liječene ili ako su liječene da je istekla propisana
karencija za odobrene veterinarsko-medicinske proizvode ili lijekove koji se
koriste u humanoj medicini, a čija je uporaba iznimno odobrena na životinjama,
– nisu liječene zabranjenim veterinarsko-medicinskim proizvodima uključujući
zabranjenim hormonskim preparatima,
– se sa životinjama postupa u skladu s posebnim propisima o zaštiti životinja.
(2) Svjedodžbom se potvrđuje da u mjestu podrijetla ili boravka životinja nije
utvrđeno postojanje zaraznih bolesti koje se mogu prenijeti tim životinjama.
(3) Svjedodžbom se ne potvrđuje i ne dokazuje vlasništvo nad životinjom.
Članak 15.
(1) Troškovi izdavanja svjedodžbe podmiruju se iz Državnog proračuna Republike
Hrvatske.
(2) U slučajevima navedenim u članku 8. stavku 4. i članku 9. stavku 3. ovoga
Pravilnika te u slučajevima kada se svjedodžba izdaje nakon pregleda obavljenog
u sabirnom centru troškove iz stavka 1. ovoga članka snosi posjednik životinje.
Članak 16.
(1) Obrasci svjedodžbe moraju biti uvezani u blok od 50 listova s kopijom,
naznačenom serijom i brojevima obrazaca, a brojevi unutar serije započinju s
brojem 1 i završavaju s brojem 1.000.000.
(2) Kopije izdanih svjedodžbi služe za evidenciju, te kao osnova za obračun
naknada.
(3) Blokovi kopija izdanih svjedodžbi čuvaju se tri godine od dana izdavanja
posljednje svjedodžbe u bloku.
(4) Svjedodžbe se moraju čuvati na mjestu odredišta najmanje tri godine od dana
izdavanja i predočiti na zahtjev nadležnog tijela.
Članak 17.
(1) Ovlašteni veterinar svjedodžbu izdaje na temelju veterinarskog pregleda,
dokaza o provedenim naređenim mjerama, dijagnostičkim i drugim pretragama iz
članka 14. stavaka 1. i 2. ovoga Pravilnika, te evidencija koje vode posjednici
u skladu s posebnim propisima, a potpisuje je ovlašteni veterinar uz čiji potpis
mora biti otisnuto njegovo ime i prezime te pečat.
(2) Svjedodžba mora biti čitljivo ispisana plavom kemijskom olovkom, a otisak
pečata mora biti jasan.
(3) Kada se svjedodžba izdaje bez veterinarskog pregleda u skladu s člankom 8. i
9. ovoga Pravilnika posjednik je odgovoran i jamči za identitet životinja, kao i
da sve životinje s gospodarstva i sabirnog centra ne pokazuju poremećaj
zdravstvenog stanja te da se s njima postupa u skladu s posebnim propisima.
(4) Podatke da životinje nisu liječene i ako su liječene da je istekla propisana
karencija potvrđuje posjednik svojim potpisom u posebnoj rubrici svjedodžbe.
(5) Svjedodžba se izdaje za svaku pojedinu životinju (pojedinačna) ili za više
životinja iste vrste i kategorije, ako pripadaju istom posjedniku (skupna) te se
nalaze na istom gospodarstvu.
(6) Životinje u svjedodžbi iskazuju se brojčano, osim za ribu/riblju mlađ, žive
školjkaše te puževe koji se iskazuju u kilogramima, a pčele brojem košnica.
Članak 18.
(1) Svjedodžba važi 72 sata od dana izdavanja.
(2) Iznimno od stavka 1. ovoga članka, svjedodžba za pčele važi 90 dana od dana
izdavanja.
(3) Ako se tijekom prijevoza pojave okolnosti (kvar vozila, prometna nezgoda, i
sl.) zbog kojih bi prijevoz mogao trajati dulje od važenja svjedodžbe ili bi se
morao izvršiti pretovar, prijevoznik je dužan odmah po nastanku takvih okolnosti
obavijestiti nadležnu ovlaštenu veterinarsku organizaciju radi evidentiranja
eventualnih promjena u svjedodžbi ili radi izdavanja nove svjedodžbe na temelju
prethodne svjedodžbe.
(4) Ako protekne rok važenja svjedodžbe zbog okolnosti iz stavka 3. ovoga članka
ovlašteni veterinar izdaje novu svjedodžbu na temelju prethodne svjedodžbe.
(5) U slučaju izdavanja nove svjedodžbe iz stavka 3. i 4. ovoga članka ovlašteni
veterinar je dužan čuvati prethodnu svjedodžbu u bloku uz kopiju izdane nove
svjedodžbe.
(6) U slučaju otpreme životinja iz sabirnog centra ovlašteni veterinar koji
obavlja veterinarski pregled izdaje novu svjedodžbu na temelju jedne ili više
svjedodžbi koje su pratile životinje kada su dopremljene u sabirni centar
(prethodna svjedodžba). Prethodne svjedodžbe moraju biti pohranjene u arhivi
ovlaštene veterinarske organizacije.
Članak 19.
(1) Posjednik je dužan ovlaštenoj veterinarskoj organizaciji prijaviti otpremu
pošiljke životinja za koju je potrebno izdavanje svjedodžbe najmanje 24 sata
prije planirane otpreme pošiljke.
(2) Ovlaštena veterinarska organizacija dužna je posjedniku izdati svjedodžbu u
roku od 24 sata od vremena podnošenja zahtjeva i u skladu s odredbama ovoga
Pravilnika.
(3) Ako se izdaje bez prethodno obavljenog veterinarskog pregleda, svjedodžba se
izdaje svakog radnog dana u uredovno vrijeme i bez prethodne najave.
Članak 20.
(1) Nakon obavljenog klanja u odobrenim objektima za klanje životinja, veterinar
koji obavlja službene kontrole u skladu s posebnim propisima o službenim
kontrolama dužan je svjedodžbu poništiti na način da se na njenoj prednjoj
strani otisne tekst »poništeno«. Slova teksta moraju biti veličine najmanje 3
centimetra.
(2) Na poništenu svjedodžbu koja je pratila životinju koja je zaklana, na
prednjoj strani u desnom gornjem kutu upisuje se datum i redni broj pod kojim je
životinja uvedena u evidenciju o pregledu životinja za klanje nakon prispijeća u
depo klaonice.
(3) Poništene svjedodžbe čuvaju se pod nadzorom službenog veterinara u objektu
odobrenom za klanje najmanje tri godine od datuma izdavanja.
Članak 21.
(1) Tiskanje obrazaca svjedodžbe može obavljati samo ovlaštena tiskara.
(2) Ovlaštenje iz stavka 1. ovoga članka daje Ministarstvo.
(3) Distribuciju blokova obrazaca svjedodžbi obavlja ovlaštena tiskara na
temelju naloga Uprave za veterinarstvo, uz popratnu izdatnicu.
(4) U izdatnici mora biti navedeno kojoj se ovlaštenoj veterinarskoj
organizaciji dostavljaju blokovi i obrasci naznačene serije blokova i redni
brojevi obrazaca svjedodžbe. Po jedan primjerak izdatnice tiskara dostavlja
ovlaštenoj veterinarskoj organizaciji, nadležnom veterinarskom uredu i Upravi za
veterinarstvo, a jedan primjerak ostaje tiskari.
(5) O primljenim i izdanim blokovima obrazaca svjedodžbi ovlaštena veterinarska
organizacija vodi upisnik. Upisnik mora imati numerirane stranice i mora biti
ovjeren od strane odgovorne osobe ovlaštene veterinarske organizacije.
Neispunjeni blokovi obrazaca svjedodžbe čuvaju se pod ključem.
(6) Obrazac upisnika za svjedodžbe iz stavka 5. ovoga članka tiskan je u Prilogu
II. ovoga Pravilnika.
Članak 22.
O izdanim svjedodžbama ovlašteni veterinar podnosi mjesečno izvješće na obrascu
iz Priloga III. ovoga Pravilnika, koje dostavlja Upravi za veterinarstvo
najkasnije do 10. dana u mjesecu za protekli mjesec.
Članak 23.
Posjednik odnosno prijevoznik životinja je odgovoran ako se inspekcijskim
nadzorom tijekom prijevoza životinja utvrdi nesukladnost broja i
identifikacijskih oznaka na životinjama u odnosu na podatke upisane u
svjedodžbi.
IV. PRIJELAZNE I ZAVRŠNE ODREDBE
Članak 24.
Prilozi I - III. tiskani su kao dodatak ovoga Pravilnika i čine njegov sastavni
dio.
Članak 25.
Danom stupanja na snagu ovoga Pravilnika prestaje važiti Pravilnik o svjedodžbi
o zdravstvenom stanju životinja u unutarnjem prometu (»Narodne novine«, broj
20/04) i Pravilnik o načinu utovara, pretovara, istovara i
veterinarsko-zdravstvenog pregleda pošiljaka životinja, proizvoda i otpadaka
životinjskog podrijetla i higijensko-tehničkim uvjetima kojima moraju
udovoljavati prijevozna sredstva i pošiljke u unutarnjem i međunarodnom prometu
(»Narodne novine«, broj 13/05) u dijelu koji se odnosi na veterinarske preglede
živih životinja u unutarnjem prometu.
Članak 26.
Ovaj Pravilnik stupa na snagu 1. rujna 2008. godine.
Klasa: 011-02/08-01/3
Urbroj: 525-6-08-1

Zagreb, 11. srpnja 2008.
Ministar
**mr. sc. Božidar Pankretić, v. r.**

PRILOG I.

Serija C No 000001
REPUBLIKA HRVATSKA
Ovlaštena veterinarska organizacija:
(adresa):
SVJEDODŽBA
O ZDRAVSTVENOM STANJU I MJESTU PODRIJETLA ŽIVOTINJE
kojom se potvrđuje da nema veterinarskih smetnji za otpremu životinja

|  |  |  |
| --- | --- | --- |
| Posjednik životinje | Ime i prezime/naziv |  |
| prebivalište/sjedište |  |
| Mjesto otpreme/JIBG | |  |
| Mjesto odredišta/JIBG/OB\* | |  |
| Podaci o životinji:   broj komada/količina (brojkama i slovima – za pčele košnica, za ostale vrste u kg), vrsta spol, boja, dob | |  |
| Oznaka na životinji (broj ušne markice, žig itd.) | |  |
| Provedeno propisano cijepljenje (vrsta cjepiva i datum) | |  |
| Provedeno propisano dijagnostičko ispitivanje (vrsta ispitivanja, rezultat pretrage, broj nalaza i datum) | |  |
| Veterinarski pregled prije otpreme je obavljen: | | DANE  (zaokružiti odgovarajuće) |
| Prethodna svjedodžba  (broj, datum i od koga je izdana) | |  |

|  |
| --- |
| Ja, posjednik životinje, svojim potpisom jamčim da:  – životinje za klanje nisu liječene ili ako su liječene da je od posljednjeg liječenja protekla propisana karencija za dopuštene veterinarske lijekove,  – životinje nisu liječene zabranjenim veterinarskim lijekovima i hormonskim preparatima,  – životinje nisu hranjene hranom za životinje koja sadrži nedopuštene tvari,  – je sa životinjama postupano u skladu s posebnim propisima o zaštiti životinja,  – sve životinje na gospodarstvu kao i one koje se otpremaju ne pokazuju vidljive poremećaje zdravstvenog stanja\*  Datum: \_\_\_\_\_\_\_\_\_\_\_\_\_\_ Potpis posjednika: \_\_\_\_\_\_\_\_\_\_\_\_\_\_  \* primjenjuje se u slučaju kada se svjedodžba izdaje bez prethodnog veterinarskog pregleda |

Ova svjedodžba vrijedi 72 sati od vremena izdavanja, a za pčele 90 dana od
dana izdavanja.
Datum izdavanja: \_\_\_\_\_\_\_\_\_ Vrijeme izdavanja: \_\_\_\_\_\_\_\_\_ sati

M.P.
Mjesto izdavanja
Naknada kn Ovlašteni/službeni
veterinar
PDV 22% kn
\_\_\_\_\_\_\_\_\_\_\_\_\_\_
(potpis i faksimil)
UKUPNO NAPLAĆENO: kn

|  |  |  |
| --- | --- | --- |
| PODACI O OTPREMANJU ŽIVOTINJE  (ispunjava i potvrđuje posjednik u vrijeme otpreme) | | |
| Naziv prijevoznika: |  | |
| Broj odobrenja prijevoznika  (ako udaljenost prijevoza prelazi 50 km): | |  |
| Broj registarskih tablica prijevoznog  sredstva | |  |
| Datum i vrijeme utovara:  (Vrijeme pokretanja prve od životinja od kojih se formira pošiljka) | | Datum:\_\_\_\_\_\_\_\_\_\_  sat \_\_\_\_\_ minuta \_\_\_\_\_ |
| Očekivano trajanje predviđenog putovanja | | sat \_\_\_\_\_ minuta \_\_\_\_\_ |
|  | | Potpis posjednika  \_\_\_\_\_\_\_\_\_\_\_\_\_\_\_\_\_\_\_ |
|  |  |  |

PRILOG II.

UPISNIK ZA SVJEDODŽBE O ZDRAVSTVENOM STANJU I MJESTU
PODRIJETLA ŽIVOTINJE

|  |  |  |  |  |  |  |  |
| --- | --- | --- | --- | --- | --- | --- | --- |
| Red. br. | Datum prijavnice i broj dostavnice | Serija | Broj bloka  svjedodžbe | Datum izdavanja | Ime i prezime odgovorne osobe kojoj je izdana svjedodžba | Potpis osobe kojoj je izdana svjedodžba | Datum razdvajanja i broj bloka |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |

PRILOG III.

VETERINARSKA STANICA/AMBULANTA \_\_\_\_\_\_\_\_\_\_\_\_\_\_\_\_\_\_
IZVJEŠĆE

o izdanim svjedodžbama o zdravstvenom
stanju i mjestu podrijetla životinje za
mjesec \_\_ 200\_\_godine ☐ ☐ ☐
Na osnovi mjesečnih obračuna ovlaštenih veterinara tijekom
mjeseca izdano je svjedodžbi o zdravstvenom stanju životinja
po vrstama i kategorijama životinja za:
01. \_\_\_\_\_\_ konja (komada) \_\_\_\_\_\_ kn
02. \_\_\_\_\_\_ ždrebadi do 3 mjeseca starosti (komada) \_\_\_\_\_\_ kn
03. \_\_\_\_\_\_ magaraca, mazgi i mula (komada) \_\_\_\_\_\_ kn
04. \_\_\_\_\_\_ goveda (komada) \_\_\_\_\_\_ kn
05. \_\_\_\_\_\_ teladi do 6 mjeseca starosti (komada) \_\_\_\_\_\_ kn
06. \_\_\_\_\_\_ svinja (komada) \_\_\_\_\_\_ kn
07. \_\_\_\_\_\_ prasadi do 2 mjeseca starosti (komada) \_\_\_\_\_\_ kn
08. \_\_\_\_\_\_ ovaca i koza (komada) \_\_\_\_\_\_ kn
09. \_\_\_\_\_\_ janjadi i jaradi do 2 mjeseca starosti (komada) \_\_\_\_\_\_ kn
10. \_\_\_\_\_\_ peradi do 10 dana starosti (komada) \_\_\_\_\_\_ kn
11. \_\_\_\_\_\_ brojlera (komada) \_\_\_\_\_\_ kn
12. \_\_\_\_\_\_ ostale peradi (komada) \_\_\_\_\_\_ kn
13. \_\_\_\_\_\_ pasa (komada) \_\_\_\_\_\_ kn
14. \_\_\_\_\_\_ mačaka (komada) \_\_\_\_\_\_ kn
15. \_\_\_\_\_\_ kunića za rasplod (komada) \_\_\_\_\_\_ kn
16. \_\_\_\_\_\_ kunića mladih (komada) \_\_\_\_\_\_ kn
17. \_\_\_\_\_\_ košnica pčela (komada) \_\_\_\_\_\_ kn
18. \_\_\_\_\_\_ riba/riblja mlađ iz ribnjaka i uzgajališta (kg) \_\_\_\_\_\_ kn
19. \_\_\_\_\_\_ živi školjkaši (kg) \_\_\_\_\_\_ kn
20. \_\_\_\_\_\_ puževa (kg) \_\_\_\_\_\_ kn
21. \_\_\_\_\_\_ krupne divljači-dlakave (komada) \_\_\_\_\_\_ kn
22. \_\_\_\_\_\_ krupne divljači – pernate (komada) \_\_\_\_\_\_ kn
23. \_\_\_\_\_\_ sitne divljači – dlakave (komada) \_\_\_\_\_\_ kn
24. \_\_\_\_\_\_ pernate divljači do 10 dana starosti (komada) \_\_\_\_\_\_ kn
25. \_\_\_\_\_\_ ostale pernate divljači (komada) \_\_\_\_\_\_ kn
SVEUKUPNO \_\_\_\_\_\_ kn
(slovima: )
Datum: \_\_\_\_\_\_\_\_\_\_\_\_\_\_\_\_\_\_ Direktor: \_\_\_\_\_\_\_\_\_\_\_\_\_\_\_\_\_\_

Pravilnik, NN 87/2008-2797
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)